15 ქართველის 489-დღიანი ტყვეობა დასრულდა
სომალელმა მეკობრეებმა 3 000 000 $ მიიღეს, თუმცა ვინ გადაიხადა გამოსასყიდი უცნობია
489-დღიან ტყვეობის შემზარავ ისტორიას წერტილი დაესვა. სომალელმა მეკობრეებმა გამოსასყიდის, სამი მილიონი ამერიკული დოლარის (3 000 000 $) მიღების შემდეგ, 15 ქართველი და სამი თურქი მეზღვაური გუშინ გაათავისუფლეს. მალტის დროშის ქვეშ მცურავი ბერძნული ტანკერი „ოლიბ ჯი“, რომელიც სომალის სეპარატისტული მუდუქის პროვინციის პატარა ქალაქ ჰარარდჰერეს სანაპიროსთან იდგა, ბოლო ინფორმაციით, სომალის მეზობელ, კენიის ნავსადგურ მომბასაში შევიდა. „სომალი რეპორტის“ ცნობით, „ოლიბ ჯის“ განთავისუფლება 8 იანვარს დილით მოხდა, როცა ვერტმფრენის მეშვეობით, „ოლიბ ჯის“ ბაქანზე სამი მილიონი ამერიკული დოლარი ჩააგდეს. ამის შემდეგ, მეკობრეებმა ტანკერი დატოვეს. მოლაპარაკებებს ცნობილი სომალელი შუამავალი ლუიენი აწარმოებდა, იგი თავად სომალის მაჯეერტეენის კლანიდან არის. სწორედ ამ კლანის წარმომადგენელ, შედარებით უცნობი სუბ-კლანის ისა მოჰამედის წევრებს ჰყავდათ ტანკერი დატყვევებული. „სომალი რეპორტისთვის“ მიცემულ ინტერვიუში კერძოდ ამბობს: ჯერჯერობით, უცნობია ვინ გადაიხადა გამოსასყიდი. ამ თემაზე კომენტარი არ გააკეთეს არც „ოლიბ ჯის“ მეპატრონე კომპანია „ფრიო ვენტურეს“ ათენის ოფისში, და არც საქართველოში თურქეთის საელჩომ. კომენტარისგან თავი შეიკავა ბრიტანელმა ადვოკატმა პიკერმაც, რომელიც ბოლო ორი თვის განმავლობაში მეკობრეებთან მოლაპარაკებებში აქტიურად იყო ჩართული. საქართველოს ტრანსპორტის სააგენტოში გამოსასყიდის გადახდის ფაქტს საერთოდ უარყოფენ და მეზღვაურების დაბრუნებამდე არც კომენტარს აკეთებენ. სააგენტოს ინფორმაციით, ამ უწყების ორი წარმომადგენელი მამუკა ახალაძე და თეიმურაზ შერვაშიძე ქართველ მეზღვაურებს კენიაში უკვე შეხვდნენ. საქართველოს ტელეარხები, მეორე დღეა იუწყებიან, რომ მეზღვაურების გათავისუფლების ოპერაციას უშუალოდ საქართველოს პრეზიდენტი და ეკონომიკის მინისტრის მოადგილე გიორგი კარბელაშვილი ხელმძღვანელობდნენ, თუმცა სხვა უფრო კონკრეტული ინფორმაცია არ ვრცელდება.  კერძოდ განაცხადა: ჯერ კიდევ 14 დეკემბერს, ერთ-ერთი მეზღვაურის მეუღლემ ნათელა ვერძაძემ „ამერიკის ხმას“ განუცხადა, რომ გამოსასყიდი თანხა უკვე გადახდილი იყო და მეზღვაურები ახალი წლის შემდეგ განთავისუფლდებოდნენ, თუმცა ეს ინფორმაცია მაშინ არცერთ სახელმწიფოში უწყებაში არ დაგვიდასტურეს. 15 ქართველ მეზღვაურს საქართველოში ოთხ დღეში ელოდებიან. ერთ-ერთი განთავისუფლებული მეზღვაურის ასლან დემურაძის მეუღლემ „ამერიკის ხმას“ უთხრა, რომ მამას განსაკუთრებით პატარა ნინო დემურაძე ელის, რომელიც მეზღვაურის დატყვევების დროს მხოლოდ ათი თვის იყო. სომალელმა მეკობრეებმა ტანკერი „ოლიბ ჯი“ ადენის ყურეში 2010 წლის 8 სექტემბერს დაატყვევეს. თავდაპირველად გემი სეპარატისტული ანკლავის პუნტლენდის სანაპიროსთან იდგა, მოლაპარაკების გაჭიანურების შემდეგ კი მუდუქის სანაპიროსთან გადაიყვანეს. მეკობრეები თავიდან 15 მილიონს, შემდეგ კი 9 მილიონ დოლარს ითხოვდნენ. საქართველოს ხელისუფლებამ რამდენჯერმე განაცხადა, რომ მეკობრეებთან მოლაპარაკებაზე არ წავიდოდა. „ოლიბ ჯი“ რიგით მეორე იყო იმ გემებს შორის, რომლებმაც ტყვეობაში ყოფნის ხანგრძლივობით აქამდე არსებული ყველა რეკორდი მოხსნეს. „შავ სიაში“ პირველ ადგილს ინარჩუნებს იემენის ტანკერი „აისბერგ 1“, რომლის 24 კაციანი ეკიპაჟი ტყვეობაში 2010 წლის 29 მარტიდან იმყოფება.